ਮੁਜ਼ੱਫਰਪੁਰ: ਮੋਦੀ ਦੀ ਆਯੁਸ਼ਮਾਨ ਭਾਰਤ ਯੋਜਨਾ ਨਾਲ ਕਿਉਂ ਨਹੀਂ ਬਚ ਰਹੀ ਬੱਚਿਆਂ ਦੀ ਜਾਨ।
ਹਸਪਤਾਲਾਂ ਦੀ ਕਮੀ, ਬਿਨਾਂ ਡਾਕਟਰਾਂ ਦੇ ਵਾਰਡ, ਬਿਨਾਂ ਟ੍ਰੇਨਿੰਗ ਵਾਲਾ ਸਟਾਫ਼ ਅਤੇ ਫੰਡ ਦਾ ਵੱਡਾ ਸੰਕਟ।

ਦੇਰੀ ਨਾਲ ਹੀ ਸਹੀ ਬਿਹਾਰ ਦੇ ਮੁੱਖ ਮੰਤਰੀ ਨਿਤੀਸ਼ ਕੁਮਾਰ ਵੀ ਦਿੱਲੀ ਵਿੱਚ ਆਪਣੇ ਸਰਕਾਰੀ ਪ੍ਰੋਗਰਾਮਾਂ ਅਤੇ ਬੈਠਕਾਂ ਤੋਂ ਮੁਕਤੀ ਪਾ ਕੇ ਮੌਤ ਦਾ ਸਿਲਸਿਲਾ ਸ਼ੁਰੂ ਹੋਣ ਤੋਂ ਦੋ ਹਫ਼ਤੇ ਬਾਅਦ ਮੁਜ਼ੱਫਰਪੁਰ ਪਹੁੰਚੇ ਜਿੱਥੇ ਉਨ੍ਹਾਂ ਨੂੰ ਲੋਕਾਂ ਦੇ ਗੁੱਸੇ ਦਾ ਸਾਹਮਣਾ ਕਰਨਾ ਪਿਆ। 

ਇਸ ਤੋਂ ਪਹਿਲਾਂ ਦੇਰ ਰਾਤ ਉਨ੍ਹਾਂ ਨੇ ਆਪਣੇ ਘਰ 'ਤੇ ਐਕਿਊਟ ਇੰਸੈਫਿਲਾਈਟਿਸ ਸਿੰਡਰੋਮ (ਏਈਐਸ) 'ਤੇ ਸਮੀਖਿਆ ਬੈਠਕ ਬੁਲਾਈ ਸੀ ਅਤੇ ਮੁੱਖ ਮੰਤਰੀ ਰਾਹਤ ਕੋਸ਼ ਤੋਂ ਮ੍ਰਿਤਕਾਂ ਦੇ ਪਰਿਵਾਰਾਂ ਨੂੰ 4-4 ਲੱਖ ਰੁਪਏ ਦੇਣ ਦਾ ਐਲਾਨ ਕੀਤਾ ਸੀ।
ਬਿਹਾਰ ਦੇ ਮੁਜ਼ੱਫਰਪੁਰ ਵਿੱਚ ਮਰਨ ਵਾਲੇ ਬੱਚੇ ਅਤੇ ਉਨ੍ਹਾਂ ਦੇ ਪਰਿਵਾਰ ਬੜੇ ਹੀ ਗ਼ਰੀਬ ਤਬਕੇ ਨਾਲ ਸਬੰਧ ਰੱਖਦੇ ਹਨ। 
ਇਹ ਉਹੀ ਤਬਕਾ ਹੈ ਜਿਨ੍ਹਾਂ ਨੂੰ ਧਿਆਨ ਵਿੱਚ ਰੱਖ ਕੇ ਕੇਂਦਰ ਸਰਕਾਰ ਨੇ ਪ੍ਰਧਾਨ ਮੰਤਰੀ ਜਨ ਆਰੋਗਿਆ ਯੋਜਨਾ ਦੀ ਸ਼ੁਰੂਆਤ ਕੀਤੀ ਸੀ। 

ਆਯੁਸ਼ਮਾਨ ਭਾਰਤ ਕੀ ਹੈ?

ਇਸ ਯੋਜਨਾ ਤਹਿਤ ਹਰ ਸਾਲ ਗਰੀਬ ਪਰਿਵਾਰ ਨੂੰ ਪੰਜ ਲੱਖ ਰੁਪਏ ਦਾ ਸਿਹਤ ਬੀਮਾ ਦੇਣ ਦੀ ਗੱਲ ਕਹੀ ਗਈ ਹੈ। 
ਸਰਕਾਰ ਦਾ ਦਾਅਵਾ ਹੈ ਕਿ ਇਸ ਨਾਲ 10 ਕਰੋੜ ਪਰਿਵਾਰ ਯਾਨਿ 50 ਕਰੋੜ ਤੋਂ ਵੱਧ ਲੋਕਾਂ ਨੂੰ ਫਾਇਦਾ ਹੋਵੇਗਾ। 
ਪ੍ਰਧਾਨ ਮੰਤਰੀ ਨਰਿੰਦਰ ਮੋਦੀ ਮੁਤਾਬਕ ਪੰਜ ਲੱਖ ਦੀ ਰਾਸ਼ੀ ਵਿੱਚ ਸਾਰੀ ਜਾਂਚ, ਦਵਾਈ, ਹਸਪਤਾਲ ਵਿੱਚ ਭਰਤੀ ਦਾ ਖਰਚਾ ਸ਼ਾਮਲ ਹੈ। ਇਸ ਵਿੱਚ ਕੈਂਸਰ ਅਤੇ ਦਿਲ ਦੀਆਂ ਬਿਮਾਰੀਆਂ ਸਮੇਤ 1300 ਬਿਮਾਰੀਆਂ ਸ਼ਾਮਲ ਕੀਤੀਆਂ ਗਈਆਂ ਹਨ। 
ਆਯੁਸ਼ਮਾਨ ਭਾਰਤ ਦੇ ਤਹਿਤ ਪਰਿਵਾਰ ਦੇ ਆਕਾਰ ਜਾਂ ਉਮਰ 'ਤੇ ਕੋਈ ਸੀਮਾ ਨਹੀਂ ਹੈ। ਦਾਅਵਾ ਕੀਤਾ ਜਾ ਰਿਹਾ ਹੈ ਕਿ ਇਸ ਵਿੱਚ ਹਰ ਕਿਸੇ ਦਾ ਮੁਫ਼ਤ ਇਲਾਜ ਤਹਿ ਹੈ। 
ਹੁਣ ਜਦੋਂ ਮੁਜ਼ੱਫਰਪੁਰ ਵਿੱਚ ਬੱਚਿਆਂ ਦੀ ਮੌਤ ਦੀ ਗਿਣਤੀ ਲਗਾਤਾਰ ਵੱਧ ਰਹੀ ਹੈ ਤਾਂ ਆਯੁਸ਼ਮਾਨ ਭਾਰਤ ਯੋਜਨਾ 'ਤੇ ਸਵਾਲ ਉੱਠ ਰਹੇ ਹਨ ਅਤੇ ਸੋਸ਼ਲ ਮੀਡੀਆ 'ਤੇ ਲੋਕ ਕਹਿ ਰਹੇ ਹਨ ਕਿ ਅਜਿਹੀ ਯੋਜਨਾ ਦਾ ਕੀ ਫਾਇਦਾ ਜਿਹੜੀ ਬੱਚਿਆਂ ਨੂੰ ਬਚਾ ਨਹੀਂ ਸਕੀ। 

ਐਕਿਊਟ ਇੰਸੈਫਿਲਾਈਟਿਸ ਸਿੰਡਰੋਮ (ਏਈਐਸ) ਅਤੇ ਆਯੁਸ਼ਮਾਨ ਭਾਰਤ :

ਇਸ ਯੋਜਨਾ ਦੇ ਪ੍ਰਚਾਰ ਵਿੱਚ ਅਕਸਰ ਇੱਕ ਲਾਈਨ ਲਿਖੀ ਜਾਂਦੀ ਹੈ -''ਹੁਣ ਨਹੀਂ ਰਿਹਾ ਕੋਈ ਲਾਚਾਰ, ਬਿਮਾਰ ਨੂੰ ਮਿਲ ਰਿਹਾ ਹੈ ਮੁਫ਼ਤ ਇਲਾਜ।''
ਇੱਕ ਪਾਸੇ ਆਯੁਸ਼ਮਾਨ ਭਾਰਤ ਦੇ ਅਧਿਕਾਰਤ ਟਵਿੱਟਰ 'ਤੇ ਇਹ ਨਾਅਰਾ ਲਾਇਆ ਜਾ ਰਿਹਾ ਹੈ ਅਤੇ ਦੂਜੇ ਪਾਸੇ ਸੱਚਾਈ ਇਹ ਹੈ ਕਿ ਮੁਜ਼ੱਫਰਪੁਰ ਵਿੱਚ ਐਕਿਊਟ ਇੰਸੈਫਿਲਾਈਟਿਸ ਸਿੰਡਰੋਮ (ਏਈਐਸ) ਦੇ ਸਿਰਫ਼ 32 ਲਾਭਪਾਤਰੀ ਹੀ ਸਾਹਮਣੇ ਆਏ ਹਨ। 

ਬੀਬੀਸੀ ਨਾਲ ਗੱਲਬਾਤ ਦੌਰਾਨ ਆਯੁਸ਼ਮਾਨ ਭਾਰਤ ਦੇ ਡਿਪਟੀ ਸੀਈਓ ਡਾ. ਦਿਨੇਸ਼ ਅਰੋੜਾ ਨੇ ਦੱਸਿਆ ਐਕਿਊਟ ਇੰਸੈਫਿਲਾਈਟਿਸ ਸਿੰਡਰੋਮ (ਏਈਐਸ)  ਅਤੇ ਵਾਇਰਸ ਇੰਸੈਫਿਲਾਈਟਿਸ ਦੋਵੇਂ ਹੀ ਬਿਮਾਰੀਆਂ ਆਯੁਸ਼ਮਾਨ ਭਾਰਤ ਯੋਜਨਾ ਦੇ ਵਿੱਚ ਕਵਰ ਹਨ। ਯਾਨਿ ਯੋਜਨਾ ਦੇ ਤਹਿਤ ਜੇਕਰ ਤੁਸੀਂ ਆਯੁਸ਼ਮਾਨ ਭਾਰਤ ਦੇ ਲਾਭਪਾਤਰੀ ਹੋ ਤਾਂ ਦੋਵਾਂ ਹੀ ਬਿਮਾਰੀਆਂ ਦਾ ਇਲਾਜ ਸੰਭਵ ਹੈ ।
ਬਿਹਾਰ ਵਿੱਚ ਦਿਮਾਗੀ ਬੁਖ਼ਾਰ ਐਕਿਊਟ ਇੰਸੈਫਿਲਾਈਟਿਸ ਸਿੰਡਰੋਮ (ਏਈਐਸ) ਕਾਰਨ 100 ਤੋਂ ਵੱਧ ਬੱਚਿਆਂ ਦੀ ਮੌਤ ਹੋ ਚੁੱਕੀ ਹੈ।  ਇਹ ਆਏ ਦਿਨ ਅੰਕੜਾ ਵਧਦਾ ਜਾ ਰਿਹਾ ਹੈ। ਮੀਡੀਆ ਰਿਪੋਰਟਾਂ ਵਿੱਚ ਮੁਜ਼ੱਫਰਪੁਰ ਦੇ ਮਾੜੇ ਪ੍ਰਬੰਧ ਦੀ ਤਸਵੀਰ ਪੇਸ਼ ਕੀਤੀ ਜਾ ਰਹੀ ਹੈ।

ਆਯੁਸ਼ਮਾਨ ਭਾਰਤ ਯੋਜਨਾ 'ਤੇ  ਉੱਠੇ ਸਵਾਲ।